הטיפול הרפואי שמקבלים מחבלים במדינת ישראל מעורר ביקורת חריפה לא אחת. רק הבוקר טופלה במסירות מחבלת ערביה שביצעה הפיגוע דקירה במבוא דותן, בידי צוותי רפואה שהצילו את חייה.

כעת נראה כי הדבר מביא אזרחים לדרוש כי הדם אותו הם תורמים להצלת חיים לא יגיע לטיפול במחבלים. לקול היהודי נודע כי תושב ירושלים שהגיע לאחד ממוקדי התרמות הדם של מד"א בשבוע שעבר, ביקש כי תרומת הדם שלו לא תגיע למחבלים ועורר סערה במקום.

"הגעתי להתרמת דם של מד"א בשכונת קרית משה בירושלים, וביקשתי שיכתבו על התרומה שלי, שאני דורש שהיא לא תגיע למחבלים", סיפר לקול היהודי ש', נשוי ואב למספר ילדים המתגורר באזור. לדבריו, אנשי מד"א אמרו לו שהם אינם יכולים לעשות כזה דבר, ובמקום התפתח דיון סוער כאשר אנשים נוספים שהיו באמצע לתרום דם ביקשו גם הם כי אנשי מד"א יציינו את הדרישה על מנות הדם שתרמו.

"אמרתי לאנשי מד"א, שלא יתכן שדם של יהודי, קודש קודשים, יגיע למחבל שהגיע לרצוח יהודים. זה דבר הזוי. גם אנשי מד"א הסכימו איתנו שנוצר פה מצב אבסורדי, אבל אמרו שאין ברירה ואלו ההוראות שלהם", מספר ש'.

לדבריו, גם אם המדינה החליטה לטפל במחבלים, הרי שאסור לכפות אזרחים שנותנים תרומה מדמם, לעניין.

"אני רוצה לתרום דם כדי להציל יהודים ולא רוצה להציל מחבל. לוקחים מאנשים תרומה אישית ומשתמשים בזה נגד רצונם, לדבר שיש קונצנזוס של רוב מוחלט באוכלוסייה נגדו. לטפל ולהציל מחבל זה נשמע הזוי, אבל זה מה שקורה פה פעם אחר פעם, ומי יודע כמה יהודים נרצחו בעקבות מחבלים שזכו לטיפול רפואי מסור, השתחררו וחזרו לבצע פיגועים", אומר ש'.

פנינו לדובר מד"א שאמר בתגובה כי משרד הבריאות הוא זה שאחראי על נהלי תרומת הדם ומד"א מחויב לעמוד בנהלים אלו.

ממשרד הבריאות נמסר לקול היהודי בתגובה: "מערכת הבריאות בישראל מחויבת למתן טיפול רפואי מיטבי לכל מי שנזקק לו, ללא אבחנות שאינן רלוונטיות לטיפול רפואי. תרומת דם היא מעשה אלטרואיסטי, מעשה שאדם עושה לשם הצלת חיים ולתועלת הזולת, ואין מקום להתניית תנאים בתרומה כזו, בוודאי לא כאלה שאינן ממין העניין".